„ Það er alveg á hreinu að nú þarf að fara að sjást til lands fyrr heldur en seinna og koma í ljós hvort menn ná saman eða ekki , “ segir Vilhjálmur Birgisson , formaður Verkalýðsfélags Akraness ( VLFA ) , í samtali við mbl.is um stöðuna í kjaraviðræðum í byrjun nýs árs . Fundað verður næst í kjaradeilu VR , Eflingar og VLFA hjá ríkissáttasemjara 9. janúar . Þannig verði eitthvað að fara að gerast á næstu dögum . Ljóst megi vera að þolinmæði í þeim efnum fari minnkandi innan verkalýðshreyfingarinnar . Yfir 80 kjarasamningar losnuðu um áramótin og tvöföld sú tala samninga losnar í lok mars . „ Þá kemur allur opinberi markaðurinn , ríki og sveitarfélög . Þannig að verkefnið er ærið fram undan . “ „ Tíminn er í rauninni útrunninn , það liggur bara fyrir , “ segir Vilhjálmur . Ljóst sé að þegar kjarasamningar eru lausir kosti það launafólk milljarða króna í rýrari kjörum á meðan ósamið er miðað við það ef nýir samningar lægju fyrir með kjarabótum því til handa . „ Þannig að áskorunin sem fram undan er er gríðarleg og ábyrgð manna mjög mikil . “ VLFA afturkallaði samningsumboð sitt frá Starfsgreinasambandinu í lok síðasta árs og fylgdi þar með fordæmi Eflingar . Saman mynduðu félögin tvö bandalag með VR og vísuðu síðan kjaradeilu sinni við atvinnurekendur til embættis ríkissáttasemjara . Fyrsti fundur hjá embættinu vegna kjaradeilunnar var haldinn á milli jóla og nýárs .